
Text rozhodnutia
Súd: Krajský súd Bratislava Spisová značka: 45Cbi/134/2002 Identifikačné číslo súdneho spisu: 1002899485 Dátum vydania rozhodnutia: 16. 10. 2014 Meno a priezvisko sudcu, VSÚ: JUDr. Ľubica Krišková ECLI: ECLI:SK:KSBA:2014:1002899485.8 Uznesenie Krajský súd v Bratislave v právnej veci navrhovateľa: VINACO HOLDING LIMITED, Kyriakou Matsi 16, EAGLE HOUSE, 10th floor, Agioi Omologites, P.C. 1082, Nicosia, Cyprus, zapísaného v registri obchodných spoločností Cyperskej republiky, reg. č. HE 121172, zast.: JUDr. Alena Vyskočilová, advokátka, Banskobystrická 6, Bratislava, proti odporcovi v 1. rade: MERLIN GROUP, a.s., Žilinská 6/5081, Piešťany, IČO: 34 114 769, odporcovi v 2. rade: BIMPEX, s.r.o., Budovateľská 63, Prešov, IČO: 36 459 259, zast. Ing. Ivanom Kovandom, Ulica 1. Mája 9, Slovenská Ľupča, odporcovi v 3. rade: Ing. Ivanovi Kovandovi - ECCO FATTO, Majerská cesta 49, Banská Bystrica, IČO: 14 422 042, odporcovi v 4. rade: TALCO SLOVAKIA, s.r.o., Majerská cesta 49, Banská Bystrica, IČO: 36 009 849, o určenie pravosti prihlásenej pohľadávky, takto r o z h o d o l : Súd p r i p ú š ť a, aby do konania na miesto doterajšieho navrhovateľa VINACO HOLDING LIMITED vstúpila spoločnosť OZETA NEO, a.s. Dopravná 2098/9, 955 01 Topoľčany, IČO: 36 329 843. Súd p r i p ú š ť a, aby do konania na miesto doterajších odporcov BIMPEX, s. r. o., so sídlom Budovateľská 63, Prešov, IČO: 36 459 259, Ing. Ivan Kovanda- ECCO FATTO, s miestom podnikania Majerská cesta 49, Banská Bystrica, IČO: 14 422 042 a TALCO SLOVAKIA, s. r. o., so sídlom Majerská cesta 49, Banská Bystrica, IČO: 36 009 849, vstúpila spoločnosť ESPA LINE, spol. s r.o., so sídlom Hlboká 49, 921 01 Piešťany, IČO: 34 148 752. o d ô v o d n e n i e : Podaním doručeným tunajšiemu súdu dňa 02.05.2014 navrhla spoločnosť ESPA LINE, spol. s r.o., Hlboká 49, Piešťany, IČO: 34 148 752 pripustenie zmeny účastníka konania a to tak, že účastníkom (odporcom v 2. rade) bude ESPA LINE, spol. s r.o., ktorá Zmluvou o postúpení pohľadávky zo dňa 14.04.2014 nadobudla od odporcu v 1. rade konkurznú pohľadávku vo výške 3 120,23 Eur, ktorá bola prihlásená v konkurznom konaní konkurznou prihláškou doručenou Krajskému súdu v Bratislave dňa 25.01.2002. Podaním doručeným tunajšiemu súdu dňa 02.05.2014 navrhol pripustenie zmeny účastníka konania na strane odporcov odporca v 1. rade Merlin Group a.s. Uviedol, že nadobudol všetky prihlásené pohľadávky v konkurze úpadcu Združenie zväzov zdravotne postihnutých SR v konkurze, od veriteľa v 5. rade, ktorý ich nadobudol postúpením od odporcov v 2. až 4. rade a následne ich postúpil na spoločnosť Merlin Group a.s. Pohľadávku vo výške 94 000,- Sk (3120,23 €) následne postúpili zmluvou zo dňa, 14.04,2014 spoločnosti ESPA LINE, spol. s r.o., IČO: 34 148 752 so sídlom Hlboká 49, 921 01 Piešťany. Z uvedených dôvodov navrhol, aby súd uznesením pripustil zmenu účastníkov resp. zastavil konanie voči odporcom pod č. 2 až 5. ( BlMPEX, s.r.o., Prešov, Ing. Ivan Kovanda - ECCO FATTO, VARS Slovakia, s.r.o., TALCO SLOVAKIA, s.r.o. B. Bystrica) a pripustil na strane odporcu ako účastníka v 2. rade spoločnosť ESPA LINE, spol. s r.o. Podaním zo dňa 21.05.2014 podala spoločnosť OZETA NEO a.s. návrh na pripustenie zmeny účastníka konania na strane navrhovateľa a to tak, aby na miesto doterajšieho účastníka VINACO HOLDING LIMITED vstúpila spoločnosť OZETA NEO, a.s., IČO: 36 329 843, ktorá nadobudla ako postupník pohľadávku, ktorej pravosť je predmetom tohto konania, a to Zmluvou o postúpení pohľadávok zo dňa 14.10.2011. K podaniu spoločnosti ESPA LINE, spol. s r.o. a Merlin Group a.s. sa vyjadril navrhovateľ, ktorý uviedol, že zo vzájomného rokovania s odporcom v 1. rade vo veci možného usporiadania sporu majú vedomosť o tom, že odporca v 1. rade nadobudol pohľadávky odporcov v 2. až v 5. rade a tieto pohľadávky následne postúpil spoločnosti ESPA LINE, spol. s r.o. Navrhovateľ ďalej uviedol, že na základe stanoviska konkurzného súdu odporcovi v 2., 3. a v 4. rade zanikla účasť v konkurznom konaní úpadcu Združenie zväzov zdravotne postihnutých SR, ktoré je vedené na Krajskom súde v Bratislave pod sp. zn. 3K 246/2001 v plnom rozsahu. Na základe uvedeného navrhol konanie voči odporcovi v 2. a 3. rade v celom rozsahu zastaviť. Navrhovateľ poukázal na skutočnosť, že odporca v 5. rade mal v konkurznom konaní sp. zn. 3K 246/2001 prihlásenú pohľadávku v celkovej sume 1 251 240,32 Eur. Pohľadávka bola zistená v sume 2 489,54 Eur, na zvyšnú časť pohľadávky sa v konkurznom konaní neprihliada z dôvodu, že pohľadávka v sume 37 437 866,00 Eur neexistuje (právoplatný rozsudok) a voči zvyšnej popretej sume odporca v 5. rade nepodal žalobu o určenie pravosti pohľadávky. Na základe skutočnosti, že pohľadávka pôvodného veriteľa TALCO SLOVAKIA (odporca v 5. rade), ktorej časť je zistená v sume 2 489,54 Eur a na základe ktorej zákona č. 328/1991 Zb. veriteľovi priznáva právo byť účastníkom konania v konkurznom konaní sp. zn. 3K 246/2001, bola postúpená spoločnosti ESPA LINE, spol. s r.o., súhlasí so zmenou účastníka na strane odporcu v 5. rade. Podľa § 92 ods. 2 O. s. p. ak po začatí konania nastala právna skutočnosť, s ktorou právne predpisy spájajú prevod alebo prechod práv alebo povinností, o ktorých sa koná, môže navrhovateľ alebo ten, na koho boli tieto práva alebo povinnosti prevedené, alebo na koho prešli, navrhnúť, aby do konania na miesto doterajšieho účastníka vstúpil ten, na koho boli tieto práva alebo povinnosti prevedené, alebo na koho prešli. Podľa § 92 ods. 3 O. s. p. súd vyhovie návrhu, ak sa preukáže, že po začatí konania nastala právna skutočnosť uvedená v odseku 2, a ak s tým súhlasí ten, kto má vstúpiť na miesto navrhovateľa; súhlas odporcu alebo toho, kto má vstúpiť na jeho miesto, sa nevyžaduje. Právne účinky spojené s podaním návrhu na začatie konania zostávajú zachované. S poukazom na citované zákonné ustanovenia súd pripustil, aby na miesto doterajšieho navrhovateľa vstúpila spoločnosť OZETA NEO, a.s., keďže boli preukázané skutočnosti, s ktorými sa spája prechod práv a spoločnosť OZETA NEO, a.s. vstup do konania navrhla a zároveň so zmenou na strane navrhovateľa súhlasila. Súd pripustil zmenu aj na strane odporcov ako účastníkov konania a to na základe skutočností, ktoré preukázali odporcovia v 1. rade Merlin Group a.s. a spoločnosť ESPA LINE, spol s r.o. So zmenou na strane odporcov zároveň vyjadril súhlas aj navrhovateľ, ktorý disponuje okruhom účastníkov konania. Vzhľadom na uvedené skutočnosti odporcami v tomto konaní budú Merlin Group, a.s. ako odporca v 1. rade a ESPA LINE spol. s r.o. ako odporca v 2. rade. Voči odporcovi VARS Slovakia s.r.o. pôvodne žalovanému ako odporcovi v 4. rade bolo konanie zastavené uznesením č. k. 45Cbi/134/2002-638. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Bratislave, písomne, v troch vyhotoveniach. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p). V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1002899485.8 (dáta aktuálne k 31. 10. 2026). Záväzné je znenie zverejnené súdom.




